Betogers Vernietig 'Duiwel Se Standbeeld' In Griekeland - Joy! Digital
Betogers Vernietig 'Duiwel Se Standbeeld' In Griekeland
-deur Hendriëlle de Groot / Cip.nl
'n Rooi Beeldhouwerk wat soos satan lyk, is omgegooi deur betogers geklee in swart, berig The Christian Post. Die agt meter hoë kunswerk is Phylax genoem, wat in Grieks 'voog' of 'bewaker' beteken. Daar is wit verf op die beeld uitgegooi in protes, mense het op die kunswerk gespoeg en 'n priester het "heilige water" oor die beeld gesprinkel as deel van 'n ritueel om "demone te verdryf".
Die standbeeld is vroeg in Desember in 'n besige area van die kusmunisipaliteit, Palaio Fliro, uitgestal. Op 17 Januarie het 'n groep van tien tot vyftien mense die beeld met 'n vragmotor omgetrek. Die beeld se vlerke is nou gebreek en die burgemeester van Palaio Faliro, Dionysis Hatzidakis, het 'n saak aanhangig gemaak. "Die beeld is erg beskadig, " het hy gesê.
Meer as honderd Christene het protes aangeteken teen die rooi Lucifer-beeld.
"As ons dus nie van iets hou nie, vernietig ons dit … vir politieke doeleindes?" het 'n woedende Hatzidakis gesê. As die beeld herstel kan word, sal dit weer geïnstalleer word, het 'n woordvoerder van burgemeester aan Reuters gesê.
Vroeër vandeesmaand het meer as honderd Christen-inwoners, onder leiding van hulle priester in Athene, na die terrein van die omstrede kunswerk opgeruk en gevra dat dit verwyder moet word.
Die standbeeld is die werk van die bekende Griekse kunstenaar, Kostis Georgiou, wat beide in sy vaderland en in ander lande uitgestal het.
Christene is ontstel deur die beeld omdat die stad die beeld die "beskermengel" van die voorstad van Suid-Athene genoem het. Volgens burgemeester Hatzidakis verwys Phylax egter nie na die beskermengel in die Christelike geloof nie.